SAMBIRU 1
Kumbi Akaboni aku Yehova Mbanthu a Mtundu Wuli?
Kumbi yimwi muziŵa Akaboni aku Yehova alinga? Anyaki mwaku isi mbazengezgani ŵinu, agwira namwi ntchitu pamwenga asambira namwi sukulu. Tanyaki, tikukambiskanapu namwi nkhani za m’Bayibolu. Kumbi Akaboni aku Yehova ndisi ayani, nanga ntchifukwa wuli tikambiskana pakweru ndi ŵanthu vo tigomezga?
Akaboni aku Yehova te ŵanthu nge yimwi. Tituliya mu mitundu yakupambanapambana ndipuso tichita vinthu vakupambanapambana. Anyaki aku isi kali tenga mu visopa vinyaki ndipu tanyaki tagomezganga cha kuti kwe Chiuta. Kweni techendaje Akaboni, tosi tingusaniya nyengu yakuwona mwakuphwere vo Bayibolu lisambiza. (Machitidu 17:11) Tikukoliyana ndi fundu zo tikusambira ndipu pavuli paki tikusankha kusopa Yehova Chiuta.
Tiyanduwa chifukwa chakusambira Bayibolu. Nge po viliri ndi munthu weyosi, nasiso tilimbana ndi masuzgu ndipuso vakufoka vidu. Kweni chifukwa chakugwiriskiya ntchitu fundu za m’Bayibolu zuŵa lelosi, tawona kusintha kukulu pa umoyu widu. (Sumu 128:1, 2) Ndichu chifukwa chaki tikambiyaku anyidu vinthu vamampha vo tisambira m’Bayibolu.
Tigwiriskiya ntchitu fundu zaku Chiuta pa umoyu widu. Fundu za m’Bayibolu, zititovya kuti tijengi umampha ndi anyidu, tiŵatumbikengi ndipuso tijengi akugomezgeka ndi alisungu. Fundu zenizi zititovya kuti tije ndi umoyu wamampha, tichitengi vinthu vakovya mu chigaŵa chidu, tichitengi vinthu mwakukoliyana m’banja ndipuso kuti m’banja muje mijalidu yamampha. Tiziŵa kuti Chiuta “walivi sankhu,” mwaviyo, te mu gulu la ubali wa pacharu chosi ndipu tichita vinthu mwakukoliyana kweniso tisankhana cha pamwenga kwambana chifukwa cha ndali. Chinanga kuti tiyanana ndi ŵanthu anyaki wosi, kweni te ŵanthu apade ukongwa.—Machitidu 4:13; 10:34, 35.
-
Kumbi Akaboni aku Yehova ayanana wuli ndi ŵanthu anyaki wosi?
-
Kumbi ndi fundu nizi zo Akaboni aku Yehova asambira m’Bayibolu?
tum_Latn tum_Latn tum_Latn tum_Latn tum_Latn tum_Latn unk tum_Latn unk tum_Latn